32006D0053
L 029/37
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 23 януари 2006 година
за изменение на Решение 90/424/ЕИО относно разходите във ветеринарната област
(2006/53/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален съвет (2),
като има предвид, че:
(1)
Инфлуенцата по птиците, наричана преди това „чума по птиците“, е много тежка инфекция при птиците, която предизвиква много сериозен риск за здравето на животните. Вирусът на инфлуенцата с птичи произход може, при някои условия, да представлява риск и за здравето на човека.
(2)
Решение 90/424/ЕИО на Съвета от 26 юни 1990 г. относно разходите във ветеринарната област (3) предвижда възможност за финансов принос от Общността в държавите-членки за ликвидиране на някои болести при животните. Настоящото решение предвижда възможност за предоставяне на такива средства за ликвидиране на инфлуенцата по птиците, предизвикана от така наречените „високопатогенни“ щамове на вируси.
(3)
По време на последните епидемии от инфлуенца по птиците, огнищата на болестта, предизвикани от нископатогенни вируси на инфлуенца по птиците, мутирали вследствие на високопатогенни вируси, предизвикаха опустошителни последствия и заплаха за здравето на хората. След мутиране става изключително трудно да се контролира вирусът. Директива 2005/94/ЕО на Съвета от 20 декември 2005 г. относно мерките на Общността за контрол на инфлуенцата по птиците (4) установява задължителни мерки за наблюдение и контрол и по отношение на нископатогенните вируси, така че да могат да се предотвратят огнищата на високопатогенен инфлуенца по птиците.
(4)
В светлината на приемането на Директива 2005/94/ЕО на Съвета е уместно да бъде изменено Решение 90/424/ЕИО, така че финансова помощ на Общността да може да се предоставя и за онези мерки за ликвидиране, които държавите-членки предприемат за борба с нископатогенните вирусни щамове на инфлуенцата по птиците, които могат да мутират в силно патогенни щамове,
ПРИЕ НАСТОЯЩОТО РЕШЕНИЕ:
Член 1
Решение 90/424/ЕИО се изменя, както следва:
1.
Член 3 се изменя, както следва:
а)
в параграф 1 шестото тире се заличава;
б)
в параграф 2 първото тире се заменя със следния текст:
„-
клането на животни от видове, податливи на заболяване, които са засегнати или замърсени или се подозира, че са засегнати или замърсени, и тяхното унищожаване,“;
в)
параграф 4 се заменя със следния текст:
„4. Ако, с оглед развитието на ситуацията в Общността, се окаже необходимо да се продължат мерките, предвидени в параграф 2 и член 3а, може да се приеме ново решение относно финансовото участие на Общността, което може да превиши 50 %, определени в първо тире от параграф 5, в съответствие с процедурата, установена в член 41. Когато това решение бъде прието, могат да се определят всякакви мерки, които съответната-държава-членка трябва да предприеме, с цел да гарантира успеха на акцията, и по-специално мерки, различни от тези, които са посочени в параграф 2.“
2.
добавя се следния член:
„Член 3а
1. Настоящият член и член 3, параграфи 3 и 4 се прилагат, в случай че на територията на държава-членка има случаи на инфлуенца по птиците.
2. Съответната държава-членка получава финансова вноска от Общността за ликвидиране на инфлуенцата по птиците, ако минималните мерки за контрол, предвидени в Директива 2005/94/ЕО на Съвета от 20 декември 2005 г. относно мерките на Общността за контрол на инфлуенцата по птиците (5), са изпълнени изцяло и ефективно в съответствие със съответното законодателство на Общността и, в случай на убиване на животни от видове, податливи на болестта, които са засегнати или замърсени или се подозира, че са засегнати или замърсени, притежателите на стадата се компенсират незабавно и адекватно.
3. Финансовата вноска на Общността, разделена, ако е необходимо, на няколко транша, е:
-
50 % от разходите, понесени от държавата-членка за компенсиране на притежателите на добитък за убиване на домашните птици или на други птици, отглеждани в плен;
-
50 % от разходите, понесени от държавата-членка за унищожаване на животните, унищожаване на животинските продукти, почистване и дезинфекция на стопанствата и оборудването, унищожаване на замърсените храни и за унищожаване на замърсеното оборудване, ако такова оборудване не може да бъде дезинфектирано;
-
ако се вземе решение за спешно ваксиниране в съответствие с член 54 от Директива 2005/94/ЕО, 100 % от разходите за доставка на ваксината и 50 % от разходите, извършени за изпълнение на ваксинацията.
3.
В член 6, параграф 1, член 7, параграф 1 и член 8, параграф 1 позоваването „член 3а, параграф 1“ се добавя след позоваване „член 3, параграф 1“.
4.
В приложението към група 1 се добавя следното тире:
„-
инфлуенца по птиците.“
Член 2
Адресати на настоящото решение са държавите-членки.
Съставено в Брюксел на 23 януари 2006 година.